Airijos politinė sistema
Airija yra parlamentinė, atstovaujamosios demokratijos respublika ir Europos Sąjungos valstybė narė. Nors valstybės vadovas yra balsų dauguma išrinktas prezidentas, tai iš esmės tik formalios pareigos. Reali politinė galia yra suteikta netiesiogiai išrinktam ministrui pirmininkui (air. Taoiseach). Vykdomoji valdžia priklauso vyriausybei, kurią sudaro ne mažiau septynių ir ne daugiau nei 15-os ministrų kabinetas, įskaitant ministrą pirmininką ir jo pavaduotoją (air. Tánaiste). Įstatymų leidžiamoji valdžia yra suteikta prezidentui ir Irachtui (air. Oireachtas) – dvejų rūmų parlamentui. Irachtą sudaro Atstovų rūmai (air. Dáil Éireann) ir Senatas (air. Seanad Éireann). Teisminė valdžia nepriklauso nuo vykdomosios ir įstatymų leidžiamosios valdžių. Teisminės valdžios vadovas yra vyriausiasis teisėjas, pirmininkaujantis Aukščiausiajam Teismui. Nors valstybėje yra daugybė politinių partijų, politinėje aplinkoje jau dešimtmečius vyrauja dvipartinė sistema, kurios dvi pagrindinės partijos yra Fianna Fáil ir Fine Gael – istoriškai konkuruojančios partijos. Abiejų partijų nesantaika prasidėjo Airijos pilietinio karo metu. Nuo XX a. ketvirtojo dešimtmečio iki 2011 m. Fianna Fáil buvo didžiausia partija šalyje, tuo tarpu Fine Gael buvo antra pagal dydį partija šalyje. 2011 m. Airijos visuotinių rinkimų metu Fine Gael tapo didžiausia politine partija. Antrąja tapo Airijos darbininkų partija, o Fianna Fáil liko tik trečiojoje vietoje. Airijos darbininkų partija, istoriškai buvusi trečia pagal dydį šalies partija, valdžioje buvo tik kaip koalicijos su viena iš didžiųjų partijų dalis. Nepaisant to, 2016 m. Fianna Fáil sugebėjo atgauti rinkėjų palaikymą ir tapo antra pagal dydį partija Irachte. Tais pačiais metais darbininkų partija liko ketvirta. Sinn Féin partija tais metais pakilo į trečią vietą, o Fine Gael liko valdančiųjų daugumoje, nepaisant kelių prarastų vietų. 2018 m. Economist Intelligence Unit įvertino Airiją kaip liberaliosios demokratijos šalį.